Tlettax-il miljun Ewro hu l-aħħar f’sensiela ta’ investimenti li l-kumpanija tal-farmaċewtika ACTAVIS għamlet f’Malta, din id-darba f’maħżen ġdid f’Bulebel. Fl-inawgurazzjoni, il-Prim Ministru Joseph Muscat ħabbar li l-gvern fassal emendi għal-liġi tal-patents biex jgħin lill-industrija tal-farmaċewtika. L-emendi ġew preżentati għall-ewwel qari fil-Parlament il-lejla. Il-kumpanija ACTAVIS li timmanifattura prodotti tal-farmaċewtika inawgurat maħżen fiż-żona industrijali ta’ Bulebel. L-investiment ta’ kważi €13-il miljun jikkonsisti fi spazju ta’ 4,800 metru kwadru li għandu kapaċita’ jaħżen 7,500 palett b’tagħbija fuqhom. Il-bini ġie ippjanat b’mod li jnaqqas kemm jista’ jkun l-impatt fuq l-ambjent fosthom bl-użu ta’ enerġija mix-xemx permezz ta’ panelli fotovoltajċi, sistemi ta’ dawl kontrollat skont il-ħtieġa u sistemi għall-ħażna tal-ilma tax-xita. F’Malta l-kumpanija Actavis timpjega aktar minn 750 persuna. Il-ħtieġa għal dan il-maħżen hi r-riżultat ta’ żieda sinifikanti fil-produzzjoni mill-fabbrika f’Bulebel. Skont il-kumpanija, fl-aħħar seba’ snin il-produzzjoni żdiedet bi tliet darbiet. Fl-inawgurazzjoni, il-Prim Ministru Joseph Muscat qal li l-gvern hu favur il-kompetittività u investimenti ta’ dan it-tip għax iżid l-opportunitajiet fil-pajjiż. Il-Prim Ministru ħabbar li l-gvern se jressaq emendi fil-Parlament għal-Liġi tal-Patents bil-għan li jinkoraġġixxi u jsostni l-industrija farmaċewtika speċjalment dawk li jimmanifatturaw prodotti ġenetiċi. Il-Ministru għall-Ekonomija u l-Investiment, Chris Cardona spjega li l-idea hi li jkun hemm tribunal li jkun qed jikkoordina u jara li dawn il-patents li jiġu reġistrati, jkunu qed jagħmlu ġid għall-industrija inġenerali partikolarment tal-manifattura tal-farmaċewtika filwaqt li se jdaħħlu prinċipji oħrajn li ser jgħinu iżjed lill-industrija tal-farmaċewtika ġenerika. Id-Direttur Maniġerjali ta’ Actavis Malta, Sergio Vella, tkellem dwar ir-raġunijiet għal aktar investiment f’Malta mill-kumpanija Actavis. Actavis għandha żewġ fabbriki f’Malta: f’Bulebel u Ħal Far li jservu swieq fl-Ewropa, l-Amerika ta’ Fuq, l-Afrika, l-Istati tal-Golf u l-Asja. Il-kumpanija għandha operat kummerċjali f’madwar 60 pajjiż u tispeċjaliżża l-aktar fi prodotti terapewtiċi għas-saħħa tan-nisa, l-uroloġija u d-dermatoloġija fost l-oħrajn.